
Text rozhodnutia
Súd: Krajský súd Bratislava Spisová značka: 6S/176/2016 Identifikačné číslo súdneho spisu: 8016200089 Dátum vydania rozhodnutia: 12. 12. 2019 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2019:8016200089.6 ROZSUDOK V MENE SLOVENSKEJ REPUBLIKY Krajský súd v Bratislave ako správny súd v senáte zloženom z predsedu senátu Mgr. Mariána Degmu a sudcov JUDr. Andrey Kriškovej a JUDr. Otílie Belavej v právnej veci žalobkyne: U. X., W. F. F. XX, XXX XX W., zastúpená: JUDr. Miloš Hnat, advokát, so sídlom AK Tkáčska č. 2, 080 01 Prešov, proti žalovanému: Ministerstvo dopravy a výstavby Slovenskej republiky, so sídlom Námestie slobody č. 6, 810 05 Bratislava, za účasti: P. M., W. Q. XX, XXX XX D., o preskúmanie zákonnosti rozhodnutia žalovaného Č. k.: 27312/2015/C222-SCDPK/73830 zo dňa 30.11.2015, jednohlasne, takto r o z h o d o l : Krajský súd v Bratislave žalobu zamieta. Krajský súd v Bratislave žalovanému a pribratému účastníkovi právo na náhradu trov konania nepriznáva. o d ô v o d n e n i e : 1. V zákonnej lehote podanou žalobou zo dňa 02.02.2016 na Krajský súd v Prešove, postúpenou dňa 19.08.2016 na Krajský súd v Bratislave (ďalej len správny súd) sa domáhala žalobkyňa preskúmania zákonnosti a zrušenia rozhodnutia žalovaného Č. k.: 27312/2015/C222-SCDPK/73830 vydaného dňa 30.11.2015,(ďalej aj len napadnuté rozhodnutie), ako aj jemu predchádzajúceho prvostupňového rozhodnutia Okresného úradu Prešov (ďalej aj len prvostupňový správny orgán), č. OÚ- PO-OOP2-2015/019943-005 zo dňa 16.09.2015 (ďalej aj len prvostupňové rozhodnutie) a vrátenia veci žalovanému na ďalšie konanie ako aj priznania náhrady trov konania. Spolu s podanou žalobou požiadala žalobkyňa o odloženie vykonateľnosti napadnutého rozhodnutia (v súčasnosti návrh na priznanie odkladného účinku žalobe) o čom rozhodol správny súd uznesením č. k. 6S/176/2016- 44 zo dňa 26.11.2018 a tento návrh zamietol. Priebeh administratívneho konania a rozhodnutia správnych orgánov. 2. Pripojený administratívny spis žalovaného obsahuje aj spis Obvodného úradu pre cestnú dopravu a pozemné komunikácie v Stropkove číslo spisu: 7/2012/00678 - uznanie schválenia jednotlivo dovezeného vozidla (ďalej aj len JDV) (členský štát) - žiadosť Subaru Outback AWD od P. M., ktorý obsahuje lustráciu vozidla Subaru Outback AWD - vlastníka U. X., kúpnu zmluvu z 03.05.2010 uzavretú medzi predávajúcou U. X. a kupujúcim P. M., certifikát titulu nadobudnutia daného vozidla štátu Severná Karolína a rozhodnutie Obvodného úradu v Stropkove č. k.: 7/2012/00678-002 zo dňa 04.05.2012 o uznaní schválenia jednotlivo dovezeného vozidla z členského štátu. V spise sa tiež mimo iných písomností nachádza upovedomenie o začatí mimo odvolacieho konania z 01.04.2015 (prevzaté žalobkyňou 09.04.2015) a P. M. - uložením na pošte, žiadosť žalobkyne o predĺženie lehoty na vyjadrenie a predloženie dôkazov zo dňa 16.04.2015, súhlas Okresného úradu Prešov zo dňa 30.04.2015 na túto žiadosť žalobkyne. 3. Prvostupňovým rozhodnutím č. OÚ-PO-OOP2-2015/019943-005 zo dňa 16.09.2015 Okresný úrad Prešov, odbor opravných prostriedkov, referát cestnej dopravy a pozemných komunikácií podľa § 65 ods. 2 zákona č. 71/1967 Zb. o správnom konaní (Správny poriadok) v znení neskorších predpisov rozhodnutie Obvodného úradu pre cestnú dopravu a pozemné komunikácie v Stropkove č. 7/2012/00678-002 zo dňa 04.05.2012 o uznaní schválenia jednotlivo dovezeného vozidla, druh vozidla: osobné, kategória Mi, zn. SUBARU, obchodný názov OUTBACK AWD, VIN: R., z členského štátu pre žiadateľa, P. M., nar. XX.XX.XXXX, W. Q. XX, XXX XX D., okr. Svidník, pričom vlastníkom predmetného vozidla v súčasnosti je U. X., nar. XX.XX.XXXX, W. F. F. XX, XXX XX W., v zmysle znenia ustanovenia § 16b ods. 14 zákona č. 725/2004 Z. z. o podmienkach prevádzky vozidiel v premávke na pozemných komunikáciách v znení neskorších predpisov (ďalej len zákon č. 725/2004 Z. z.), z dôvodu porušenia ustanovení § 16b ods. 8 písm. b), f), g), h), i), j), k) zákona č. 725/2004 Z. z., t. j. z dôvodu, že rozhodnutie č. 7/2012/00678-002 vychádzalo z ustanovení § 16a zákona č. 725/2004 Z. z., pojednávajúcich o uznaní schválenia jednotlivo dovezeného vozidla z členského štátu, a nie z ustanovení § 16b zákona č. 725/2004 Z. z., pojednávajúcich o schválení jednotlivo dovezeného vozidla z tretieho štátu, ktorými sa mal prvostupňový správny orgán pri posúdení žiadosti, jej príloh a pri vydaní rozhodnutia riadiť, zrušil. 4. Svoje rozhodnutie prvostupňový správny orgán odôvodnil tým, že na základe listu Ministerstva dopravy, výstavby a regionálneho rozvoja Slovenskej republiky, Sekcia cestnej dopravy a pozemných komunikácií, Štátny dopravný úrad č. 03974/2013/C222-SCDPK/65909 začal mimo odvolacie konanie, v rámci ktorého pri preskúmaní rozhodnutia č. 7/2012/00678-002 zistil, že celé konanie v danej veci sa malo spravovať ustanovením § 16b ods. 14 zákona č. 725/2004 Z. z. - schválenie jednotlivo dovezeného vozidla z tretieho štátu a nie ustanovením § 16a ods. 11 zákona č. 725/2004 Z. z. - uznanie schválenia jednotlivo dovezeného vozidla z členského štátu. 5. Lustráciou vozidla VIN: R. bolo zistené, že držiteľom a vlastníkom uvedeného vozidla je U. X. (žalobkyňa), ktorá bola ako účastník konania listom č. OU-PO-OOP2-2015/019943- 001 upovedomená o začatí mimo odvolacieho konania, pričom jej bolo ozrejmené, pre aké nedostatky v prvostupňovom správnom konaní je nutné preskúmať rozhodnutie Obvodného úradu pre cestnú dopravu a pozemné komunikácie v Stropkove (ďalej „Obvodný úrad dopravy v Stropkove“) č. 7/2012/00678-002 mimo odvolacieho konania a zároveň bola upovedomená o možnosti vyjadriť sa v určenej lehote k predmetnému konaniu. 6. O začatí mimo odvolacieho konania bol upovedomený aj P. M. (pribratý účastník) ako pôvodný žiadateľ uznania schválenia jednotlivo dovezeného vozidla. 7. V dôsledku žalobkyňou podaného odvolania rozhodol vo veci žalovaný napadnutým rozhodnutím Č. k.: 2731/2015/C222-SCDPK/73830 zo dňa 30.11.2015, a prvostupňové správne rozhodnutie potvrdil a podané odvolanie zamietol. 8. Svoje rozhodnutie žalovaný odôvodnil tým, že na základe listu ministerstva začal okresný úrad (prvostupňový správny orgán) mimo odvolacie konanie vo veci uznania schválenia jednotlivo dovezeného vozidla z členského štátu pre osobné vozidlo kategórie M1 značky SUBARU, obchodného názvu OUTBACK, typu BM/BR, s identifikačným číslom vozidla VIN: R.. 9. Okresný úrad lustráciou predmetného vozidla dňa 01.04.2015 zistil, že súčasným majiteľom vozidla je p. U. X. (žalobkyňa) a zároveň ju ako účastníka konania, listom č. OU-PO- OOP2-2015/019943-001 zo dňa 01.04.2015 upovedomil o začatí mimo odvolacieho konania a taktiež aj p. M., ako pôvodného žiadateľa, a to listom č. OU-PO-OOP2-2015/019943-002 zo dňa 01.04.2015 o začatí mimo odvolacieho konania. 10. V predmetnom liste bolo vysvetlené, že prvostupňové rozhodnutie č. 7/2012/00678- 002 zo dňa 04.05.2012 bolo vydané v rozpore so zákonom č. 725/2004 Z. z. z nasledujúcich dôvodov: • v rozhodnutí, č. 7/2012/00678-002 zo dňa 04.05.2012 Obvodný úrad pre cestnú dopravu a pozemné komunikácie v Stropkove ako štát dovozu uviedol Poľsko, pritom na kontrole originality bol predložený registračný doklad z USA, teda z tretieho štátu. Rozhodnutím č. 7/2012/00678-002 zo dňa 04.05.2012 Obvodný úrad pre cestnú dopravu a pozemné komunikácie v Stropkove uznal schválenie jednotlivo dovezeného vozidla z členského štátu, keď uvedené rozhodnutie vydal v zmysle § 16a ods. 11 zákona č. 725/2004 Z. z. a nie v súlade s ustanoveniami § 16b ods. 14 zákona č. 725/2004 Z. z. • v predmetnom konaní došlo k porušeniu ustanovení § 16b ods. 8 zákona č. 725/2004 Z. z. Podľa ustanovenia § 16b ods. 8 zákona č. 725/2004 Z. z. mal byť k žiadosti o schválenie jednotlivo dovezeného vozidla z tretieho štátu priložený: • doklad o prepustení vozidla do voľného obehu (§ 16b ods. 8 písm. b) zákona č. 725/2004 Z. z.), • osvedčenie o evidencii, ak ide o vozidlo, ktoré bolo prihlásené do evidencie vozidiel v treťom štáte, ak taký doklad bol vydaný, alebo vyhlásenie žiadateľa, že vozidlo nebolo prihlásené do evidencie vozidiel v inom štáte; ak má osvedčenie dve časti, musia byť predložené obidve časti (§ 16b ods. 8 písm. f) zákona č. 725/2004 Z. z.), • doklad o vyradení vozidla z evidencie vozidiel v treťom štáte, ak ide o vozidlo, ktoré bolo vyradené z evidencie; predkladá sa len v prípade, ak záznam o vyradení nie je uvedený v osvedčení o evidencii podľa písmena f) (§ 16b ods. 8 písm. g) zákona č. 725/2004 Z. z.), • doklad o splnení podmienok ustanovených týmto zákonom a ustanovených technických požiadaviek alebo alternatívnych požiadaviek, ktorým je 1. protokol o skúškach jednotlivo dovezeného vozidla vydaný poverenou technickou službou overovania vozidiel, z ktorého vyplýva, že vozidlo spĺňa ustanovené podmienky, technické požiadavky, alebo 2. doklad vydaný výrobcom alebo zástupcom výrobcu, z ktorého vyplýva, že vozidlo spĺňa ustanovené podmienky a technické požiadavky, alebo 3. doklad vydaný výrobcom alebo zástupcom výrobcu, z ktorého vyplýva, že tento typ vozidla má v Slovenskej republike v čase podania žiadosti platný základný technický opis vozidla, alebo 4. kombinácia dokladov uvedených v prvom až treťom bode (§ 16b ods. 8 písm. h) zákona č. 725/2004 Z. z.), • návrh na spracovanie základného technického opisu vozidla vydaný poverenou technickou službou overovania vozidiel; to neplatí, ak je pre nové vozidlo na schválenie predložený doklad podľa písmena h) tretieho bodu (§ 16b ods. 8 písm. i) zákona č. 725/2004 Z. z.) • návrh osvedčenia o schválení jednotlivého vozidla vydaný poverenou technickou službou overovania vozidiel (§ 16b ods. 8 písm. j) zákona č. 725/2004 Z. z.) • potvrdenie o zaplatení príspevku do Recyklačného fondu za dovezené vozidlo (§ 16b ods. 8 písm. k) zákona č. 725/2004 Z. z.). Uvedené potvrdzuje úhradu dňa 07.05.2012 t. j. 3 dni po vydaní rozhodnutia č. 7/2012/00678-002 zo dňa 04.05.2012, čím došlo k porušeniu ustanovenia (§ 16b ods. 8 písm. k) zákona 725/2004 Z. z. • v prípade podania žiadosti o schválenie jednotlivo dovezeného vozidla pre kategóriu vozidla je žiadateľ v zmysle sadzobníka správnych poplatkov - položky 68 písm. g) bod 2. Zákona NR SR č. 145/1995 Z. z . o správnych poplatkoch v znení neskorších predpisov povinný uhradiť správny poplatok vo výške 300, - eur a za vydanie osvedčenia 6 eur. V prípade podanie žiadosti (o uznaní schválenia jednotlivo dovezeného vozidla z členského štátu) žiadateľ uhrádza poplatok vo výške 100, - eur a za vydanie osvedčenia 6 ,- eur. 11. Okresný úrad (predtým obvodný úrad dopravy) schváli jednotlivo dovezené vozidlo z tretieho štátu, ak žiadateľ splnil podmienky uvedené v § 16b ods. 7 až 12 zákona 725/2004 Z. z. t.j. aj § 16b ods. 8 písm. b), f), g), h), i), j), k) zákona č. 725/2004 Z. z. V prípade nesplnenia stanovených podmienok mal obvodný úrad dopravy žiadosť zamietnuť (§ 16b ods. 7 až 12 zákona 725/2004 Z. z.). 12. Obvodný úrad v Stropkove konal pri vydaní rozhodnutia č. 7/2012/00678-002 v rozpore s ustanoveniami § 16b ods. 8 písm. b), f). 9), h), i), j), k), zákona č. 725/2004 Z. z. Vzhľadom na to, že nedošlo k splneniu podmienok uvedených v § 16b ods. 8 písm. b), f), g), h), i), j), k), zákona č. 725/2004 Z. z., pretože prvostupňovému správnemu orgánu neboli v predmetnom čase doručené uvedené doklady, nemal Obvodný úrad dopravy v Stropkove vydať rozhodnutie č. 7/2012/00678-002, ale mal žiadosť zamietnuť. 13. Obaja účastníci konania boli vyzvaný, aby bezodkladne oznámili okresnému úradu všetky známe skutočnosti súvisiace priamo alebo nepriamo s predmetným konaním. Taktiež boli upovedomení, že v súlade s § 33 ods. 2 zákona č. 71/1967 Zb. (ďalej len Správny poriadok) majú právo vyjadriť sa k predmetnému mimo odvolaciemu konaniu, navrhnúť doplnenie podkladov pre rozhodnutie, prípadne v súlade s § 34 zákona č. 71/1967 Zb. navrhnúť nové dôkazy na podporu svojich tvrdení v lehote do 7 dní odo dňa doručenia upovedomenia. 14. Účastník konania p. X. prevzala list 09.04.2015. Následne zaslala okresnému úradu písomné vyjadrenie zo dňa 16.04.2015, kde uviedla: „ Nemám vedomosť o dôvodoch - chýb v konaní, ktoré uvádzate ..." Ďalej okresný úrad Prešov, odbor opravných prostriedkov požiadala o predĺženie lehoty na navrhnutie dôkazov a podanie vyjadrenia v predmetnej veci a to minimálne na dobu 15 dní. Okresný úrad Prešov, odbor opravných prostriedkov listom č. 2015/019943-004 oznámil p. X., že jej žiadosť berie na vedomie a akceptuje ju. Pani X. viac Okresný úrad Prešov, odbor opravných prostriedkov nekontaktovala. 15. Účastník konania p. M. si list č. OU-PO-OOP2-2015/019943-002 neprevzal v odberných lehotách po opakovaných doručeniach, a preto okresný úrad uplatnil fikciu doručenia podľa § 24 ods. 2 zákona č. 71/1967, kedy sa zásielka považuje za doručenú v posledný deň uloženia, ak si adresát zásielku nevyzdvihne do troch dní od jej uloženia na pošte, aj keď sa ojej uložení nedozvedel. V tomto prípade sa za deň doručenia považuje deň 16.04.2015. 16. Okresný úrad následne rozhodnutím č. OU-PO-OOP2-2015/019943-005 zo dňa 16.09.2015 zrušil rozhodnutie Obvodného úradu pre cestnú dopravu a pozemné komunikácie v Stropkove č. 7/2012/00678-002 zo dňa 04.05.2015 v zmysle znenia ustanovenia § 16b ods. 14 zákona 725/2004 Z. z. z dôvodu porušenia § 16b ods. 8 písm. b), f), g), h), i), j), k), zákona 725/2004 Z. z., t. j. z dôvodu, že rozhodnutie č. 7/2012/00678-002 vychádzalo z ustanovení § 16a zákona č. 725/2004 Z. z. pojednávajúcich o uznaní schválenia jednotlivo dovezeného vozidla z členského štátu a nie z ustanovení § 16b zákona č. 725/2004 Z. z., pojednávajúcich o schválení jednotlivo dovezeného vozidla z tretieho štátu, ktorými sa mal prvostupňový správny orgán pri posúdení žiadosti, jej príloh a pri vydaní rozhodnutia riadiť. Uvedené rozhodnutie doručoval okresný úrad účastníkom konania (p. X., F.. M.), Okresnému úradu Stropkov, odboru cestnej dopravy a pozemných komunikácií, OR PZ v Bardejove, evidencii vozidiel a OR PZ vo Svidníku, evidencii vozidiel. 17. Účastník konania p. X. prevzala rozhodnutie č. OU-PO-OOP2-2015/019943-005 zo dňa 16.09.2015 dňa 26.09.2015. Účastník konania p. M. neprevzal zásielku v odberných lehotách po opakovaných doručeniach. Zásielka bola vrátená Okresnému úradu Prešov. 18. Účastník konania p. X. v zákonom stanovenej lehote listom (odoslaným na poštovú prepravu dňa 07.10.2015, doručeným okresnému úradu dňa 09.10.2015) podal odvolanie k rozhodnutiu č. OU-PO- OOP2-2015/019943-005 zo dňa 16.09.2015. Pani X. v odôvodnení svojho odvolania okrem iného uviedla: „Rozhodnutím Obvodného úradu pre cestnú dopravu a pozemné komunikácie v Stropkove, č. 7/2012/00678-002 zo dňa 04.05.2012 správny orgán uznal schválenie jednotlivo dovezeného vozidla z iného členského štátu, keď uvedené rozhodnutie vydal v zmysle ust. § 16a ods. 11 zákona č. 725/2004 Z. z. a nie v súlade s ust. § 16b predmetného rozhodnutie. Rozhodnutím okresného úradu Prešov, odbor opravných prostriedkov č.j. OU -PO- OOP2-2015/019943-005 zo dňa 16.09.2015 ako orgán príslušný na preskúmavanie rozhodnutia Obvodného úradu pre cestnú dopravu a pozemné komunikácie v Stropkove, č.: 7/2012/00678-002 zo dňa 4.5.2012 mimo odvolacieho konania ste podľa § 65 ods. 1 o Správnom konaní rozhodli o zrušení predmetného prvostupňového rozhodnutia o uznaní typového schválenia ES jednotlivo dovezeného vozidla členského štátu a to mot. vozidla SUBARU, obchodný názov OUTBACK AWD, VIN č. R.. V zmysle ust. § 68 ods. 1 Správneho poriadku nemôže správny orgán mimo odvolacieho konania rozhodnutie zrušiť alebo zmeniť po uplynutí troch rokov od právoplatnosti napadnutého rozhodnutia. Keďže vami napadnuté rozhodnutie bolo právoplatne dňom 4.5.2012, nemá vaše rozhodnutie o jeho zrušení č. j. OU -PO-OOP- 2015/019943-005 zo dňa 16.09.2015, oporu v platných právnych predpisoch a bolo vydané nezákonne, keďže bolo vydané viac ako 3 roky po nadobudnutí právoplatnosti napadnutého rozhodnutia. Je zjavné, že ako správny orgán ste pri poučení o odvolaní voči tomuto rozhodnutou citovali ust. § 68 ods. 2 Správneho poriadku, avšak pri výkone svojej činnosti ste zjavne opomenuli ust. § 68 ods. 1 Správneho poriadku. Vzhľadom na uvedené je zrejmé, že ako správny orgán aj keď ste v predmetnej veci začali konanie rozhodnutím č. j. OU-PO- OOP2-2015/019943-001 zo dňa 01.04.2015, avšak uplynutím doby 3 rokov od právoplatnosti napadnutého rozhodnutia malo z Vašej strany dôjsť v súlade s ust. § 30 Správneho poriadku k zastaveniu konania o preskúmanie rozhodnutia zrušiť - objektívna lehota 3 roky, keďže odpadol dôvod konania začatého z podnetu správneho orgánu." 19. Pani X. ďalej vo svojom odvolaní uvádza, že listom zo dňa 16.4.2015 požiadala OÚ o predĺženie lehoty na podanie vyjadrenia a predloženie dokladov z dôvodu pokusu kontaktovať p. M., ktorý zabezpečoval registráciu vozidla. Uvedené sa jej nepodarilo z dôvodu, že p. M. bol pracovne v zahraničí, avšak podľa jej známych informácií došlo k predloženiu všetkých požadovaných dokladov na príslušný správny orgán a tiež správne poplatky boli vybrané podľa požiadavky správneho orgánu. V prípade pochybenia správneho orgánu a jeho nesprávneho postupu a zlej aplikácie zákona p. X. uviedla, že uvedené nezakladalo žiadnu zodpovednosť jej osoby ako majiteľky vozidla, ktorá by mala byť nesprávnym úradným postupom poškodená. 20. Ďalej p. X. uviedla: „ Mám zato, že takýmto postupom správneho orgánu došlo k porušeniu zákona, nakoľko správny orgán pri vydávaní predmetného rozhodnutia rozhodol bez zjavnej opory v zákone, a nedostatočne preskúmal skutkový stav. V zmysle ust. § 65 ods. 2 Správneho poriadku správny orgán príslušný na preskúmanie rozhodnutia ho zruší alebo zmení, ak bolo vydané v rozpore so zákonom, všeobecne záväzným právnym predpisom alebo všeobecne záväzným nariadením. Pri zrušení alebo zmene rozhodnutia dbá na to, aby práva nadobudnuté dobromyseľne boli čo najmenej dotknuté. V zmysle ust. § 65 ods. 3 pri preskúmavaní rozhodnutia vychádza správny orgán z právneho stavu a skutkových okolností v čase vydania rozhodnutia. Nemôže preto zrušiť alebo zmeniť rozhodnutie, ak sa po jeho vydaní dodatočne zmenili rozhodujúce skutkové okolnosti z ktorých pôvodné rozhodnutie vychádzalo, čo bolo aj v tomto prípade a nasledujúci držitelia a majitelia predmetného motorového vozidla v dobrej viere predmetné vozidlo užívajú, majú platné doklady a všetky potrebné náležitosti, tak aby bolo spôsobilé premávky na pozemných komunikáciách. 21. Vzhľadom na uvedené žiadam, aby správny orgán, ktorý napadnuté rozhodnutie vydal predmetné rozhodnutie zrušil v rámci autoremedúry, resp. aby odvolací orgán predmetné rozhodnutie zrušil ako nezákonné, vydané v rozpore so zákonom a následne konanie v predmetnej veci v súlade s ust. § 30 Správneho poriadku zastavil." 22. Okresný úrad nevyhovel odvolaniu účastníka konania (žalobkyne) a listom č. OU-PO-OOP2- 2015/019943-007 zo dňa 02.11.2015 ho postúpil žalovanému, ktorý podrobne preskúmal podané odvolanie, ku ktorému uvádza: 23. Účastník konania p. X. v odvolaní uvádza, že OÚ Prešov, odbor opravných prostriedkov rozhodol podľa ustanovenia § 65 ods. 1 Správneho poriadku. Z predmetného rozhodnutia je zrejmé že Okresný úrad Prešov rozhodol podľa ustanovenia § 65 ods. 2 Správneho poriadku. 24. V ďalšom p. X. poukazuje na ustanovenie § 68 ods. 1 Správneho poriadku teda na to, že správny orgán nemôže mimo odvolacieho konania rozhodnutie zrušiť alebo zmeniť po uplynutí troch rokov od právoplatnosti napadnutého rozhodnutia. 25. V tejto súvislosti je potrebné zohľadniť ustanovenie nadväzujúce na spomínané ustanovenie § 68 ods. 1 Správneho poriadku, a to ustanovenie § 68 ods. 2 druhej vety, ktoré stanovuje: „Ak správny orgán oznámil, že začal preskúmavať rozhodnutie mimo odvolacieho konania, na preskúmanie a na rozhodnutie o odvolaní sa nevzťahuje lehota podľa odseku 1“ V danom prípade nedošlo k prekročeniu lehoty, pretože upovedomenie č. OU-POOOP2-2015/019943-001 zo dňa 01.04.2015 o začatí mimo odvolacieho konania bolo p. X. doručené dňa 09.04.2015. Preskúmavané rozhodnutie Obvodného úradu pre cestnú dopravu a pozemné komunikácie v Stropkove č. 7/2012/00678-002 nadobudlo právoplatnosť dňa 04.05. 2012. Z uvedeného je zrejmé, že Okresný úrad Prešov mohol a za porušenie zákona mal rozhodnutie č. 7/2012/00678-002 mimo odvolacieho konania zrušiť. Uvedené Okresný úrad Prešov aj učinil rozhodnutím č. OU-POOOP2-2015/019943-005. 26. Účastník konania p. X. tiež poukázala na to, že došlo k porušeniu zákona, pretože ako uvádza „správny orgán pri vydávaní predmetného rozhodnutia rozhodol bez zjavnej opory v zákone, a nedostatočne preskúmal skutkový stav. V zmysle ustanovenia § 65 ods. 3 pri preskúmavaní rozhodnutia vychádza správny orgán z právneho stavu a skutkových okolností v čase vydania rozhodnutia. Nemôže preto zrušiť alebo zmeniť rozhodnutie, ak sa po jeho vydaní dodatočne zmenili rozhodujúce skutkové okolnosti z ktorých pôvodné rozhodnutie vychádzalo, čo bolo aj v tomto prípade a nasledujúci držitelia a majitelia predmetného motorového vozidla v dobrej viere predmetné vozidlo užívajú, majú platné doklady a všetky potrebné náležitosti, tak aby bolo spôsobilé premávky na pozemných komunikáciách." 27. Rozhodujúce okolnosti na základe ktorých Okresný úrad Prešov, odbor opravných prostriedkov rozhodnutím č. OU-POOOP2-2015/019943-005 zrušil rozhodnutie Obvodného úradu pre cestnú dopravu a pozemné komunikácie v Stropkove č. 7/2012/00678-002 zo dňa 04.05.2012 boli zjavné už v čase vydania rozhodnutia Obvodného úradu pre cestnú dopravu a pozemné komunikácie v Stropkove č. 7/2012/00678-002 zo dňa 04.05.2012 (Obvodný úrad pre cestnú dopravu a pozemné komunikácie v Stropkove ako štát dovozu uviedol Poľsko, pritom na kontrole originality bol predložený registračný doklad z USA, teda z tretieho štátu. Na základe uvedeného Obvodný úrad v Stropkove uvedené rozhodnutie vydal v zmysle § 16a ods. 11 zákona č. 725/2004 Z. z. a nie v súlade s ustanoveniami § 16b ods. 14 zákona č. 725/2004 Z. z.). 28. V prípade, ak sa účastník konania p. X. domnieva, že jej nadobudnutím právoplatnosti rozhodnutia č. OU-POOOP2-2015/019943-005 zo dňa 16.09.2015 vznikne škoda a finančné náklady, môže si škodu uplatniť u toho, kto ju zavinil. To ale neznamená, že účastník konania nemôže svoje vozidlo prevádzkovať v cestnej premávke za predpokladu, že ako majiteľ vozidla požiada v novom konaní miestne príslušný okresný úrad o schválenie jednotlivo dovezeného vozidla z tretieho štátu spolu s predpísanými prílohami tak, ako je ustanovené v § 16b zákona č. 725/2004 Z. z. 29. V rozhodnutí č. 7/2012/00678-002 Obvodný úrad v Stropkove ako štát dovozu uviedol Poľsko, pritom na kontrole originality bol predložený registračný doklad z USA, teda z tretieho štátu, pričom registračný doklad (osvedčenie o evidencii) je pre správne konanie vo veci schválenia jednotlivo dovezeného vozidla relevantný a podľa systému poverenej technickej služby kontroly originality pochádza z Ameriky - tretieho štátu, nie z Poľska - členského štátu. Posúdenie vyššie uvedeného má vplyv na celé konanie, pretože schválenie jednotlivo dovezeného vozidla z tretieho štátu sa spravuje inými ustanoveniami zákona č. 725/2004 Z. z. ako uznanie schválenia jednotlivo dovezeného vozidla z členského štátu. Zákon č. 725/2004 Z. z. na schválenie jednotlivo dovezeného vozidla z tretieho štátu vyžaduje splnenie podmienok § 16b ods. 7 až 12 zákona t.j. aj § 16b ods. 8 písm. b), f), g), h), i), j), k) v prípade uznania schválenia jednotlivo dovezeného vozidla z členského štátu musia byť splnené podmienky § 16a zákona č. 725/2004 Z. z. Z uvedených dôvodov, pre rozpor s ustanoveniami § 16b ods. 8 písm. b), f), 9), h), i), j), k) zákona 725/2004 Z. z. nemalo byť rozhodnutie č. 7/2012/00678-002 vydané. Správny orgán príslušný na preskúmanie rozhodnutia ho zruší alebo zmení, ak bolo vydané v rozpore so zákonom, všeobecne záväzným právnym predpisom alebo všeobecne záväzným nariadením (§ 65 ods. 2 zákona č. 71/1967 Zb.). 30. Okresný úrad, ako správny orgán príslušný na preskúmanie rozhodnutia č. 7/2012/00678-002 vydaného dňa 04.05.2012 Obvodným úradom pre cestnú dopravu a pozemné komunikácie v Stropkove začal mimo odvolacie konania dňa 01.04.2015, pričom rozhodnutie vo veci č. OU- POOOP2-2015/019943-005 bolo vydané dňa 16.09.2015. Okresný úrad nedodržal lehoty stanovené § 49 zákona č. 71/1967 Zb., čo bolo spôsobené problémami pri doručovaní poštových zásielok účastníkovi konania p. M. ako aj žiadosťou účastníka konania P. X. o predĺženie lehoty na podanie vyjadrenia a predloženia dôkazov, ktorej Okresný úrad Prešov vyhovel. Vydanie rozhodnutia po zákonom stanovenej lehote však nemá vplyv na samotné rozhodnutie okresného úradu, pretože preskúmavaný skutkový stav sa nijakým spôsobom nezmenil. Žaloba. 31. Žalobkyňa mala za to, že obe preskúmavané rozhodnutia správnych orgánov vychádzali zo skutkového stavu, ktorý bol nedostačujúci na posúdenie veci, žalovaný pri vydaní napadnutého rozhodnutia nerešpektoval základné ustanovenia a zásady Správneho poriadku, v správnom konaní došlo k porušeniu práv žalobkyne ako účastníčky správneho konania a napadnuté rozhodnutie považovala za nezákonné z dôvodu nesprávneho právneho posúdenia veci, nepreskúmateľné pre nezrozumiteľnosť a nedostatok dôvodov a v konaní správneho orgánu bola zistená taká vada, ktorá mohla mať vplyv na zákonnosť napadnutého rozhodnutia. 32. Po stručnom opise priebehu správneho konania a obsahu preskúmavaných rozhodnutí žalobkyňa uviedla, že prvostupňové správne rozhodnutie bolo vydané v rozpore s podmienkami za akých môže správny orgán preskúmať rozhodnutie mimo odvolacieho konania ako aj v rozpore s § 69 Správneho poriadku upravujúceho lehoty na vydanie rozhodnutia. Podľa žalobkyne prvostupňový správny orgán ako aj žalovaný nezobrali do úvahy svoje povinnosti vyplývajúce z ust. § 65 ods. 2 veta druhá Správneho poriadku, t. j. že pri zrušení alebo zmene rozhodnutia sa má dbať na to, aby práva nadobudnuté dobromyseľne boli čo najmenej dotknuté. Žalobkyňa poukázala na to, že nadobudla predmetné vozidlo až potom ako toto bolo uznané schválením jednotlivo dovezeného vozidla na premávku na pozemných komunikáciách v SR na základe žiadosti tretej osoby - P. M. a objektívne nemohla mať vedomosť o porušení zákona správnym orgánom v konaní pri vydaní rozhodnutia o uznaní typového schválenia jednotlivo dovezeného motorového vozidla. 33. Odvolávajúc sa na znenie § 68 ods. 1 Správneho poriadku žalobkyňa dôvodila tým, že správny orgán nemôže mimo odvolacieho konania rozhodnutie zrušiť alebo zmeniť po uplynutí troch rokov od právoplatnosti napadnutého rozhodnutia, pričom v danom prípade rozhodnutie, ktoré malo byť preskúmané mimo odvolacieho konania bolo právoplatné dňa 04.05.2012. zo strany prvostupňového správneho orgánu - OÚ Prešov malo dôjsť k začatiu konania upovedomením o začatí mimo odvolacieho konania dňa 01.04.2015, v zmysle ustanovenia § 68 ods. 2 Správneho poriadku podľa výkladu žalovaného lehoty podľa § 68 ods. 1 správneho poriadku by plynúť nemali. 34. Žalobkyňa namietala procesný postup správnych orgánov kedy po jej oznámení zo dňa 16.04.2015 o predĺženie lehoty správny orgán viac ako 4 mesiace nekonal. Mala za to, že správny orgán pri vydaní napadnutého rozhodnutia rozhodol bez zjavne opory v zákone a nedostatočne preskúmal skutkový stav. Správny orgán v zmysle § 65 ods. 3 Správneho poriadku pri preskúmavaní rozhodnutia vychádza z právneho stavu a skutkových okolností v čase vydania rozhodnutia. Nemôže sa zmeniť alebo zrušiť rozhodnutie, ak sa po jeho vydaní dodatočne zmenili rozhodujúce skutkové okolnosti, z ktorých pôvodné rozhodnutie vychádzalo, čo bolo aj v tomto prípade a nasledujúci držitelia a majitelia vozidla v dobrej viere vozidlo užívali, mali platné doklady k nemu oprávňujúce jeho prevádzku. Pri preskúmaní rozhodnutia musí správny orgán dbať, aby práva nadobudnuté dobromyseľne boli čo najmenej dotknuté, t. j. zásah do nich musí byť čo najmenší. Vyjadrenie žalovaného. 35. Žalovaný sa k žalobe vyjadril písomným podaním zo dňa 05.04.2016 a žiadal ju ako nedôvodnú zamietnuť. 36. K námietke žalobkyne - porušeniu § 68 ods. 1 Správneho poriadku uviedol, že pri jeho výklade je potrebné zohľadniť naň nadväzujúce ustanovenie § 68 ods. 2 veta druhá Správneho poriadku, pričom preskúmavané rozhodnutie vydané pôvodne Obvodným úradom v Stropkove (v súčasnosti Okresný úrad Stropkov) nadobudlo právoplatnosť dňa 04.05.2012 a potom lehota 3 rokov, by uplynula dňa 04.05.2015, avšak oznámenie o začatí mimo odvolacieho konania bolo doručené žalobkyni dňa 09.04.2015 a teda v súlade s § 68 ods. 2 veta druhá Správneho poriadku pred uplynutím lehoty troch rokov a neprišlo k jej prekročeniu a správny orgán mohol rozhodnutie Obvodného úradu v Stropkove v mimo odvolacom konaní preskúmať, čo aj učinil. 37. Žalovaný mal za to, že v danom prípade bol skutkový stav nezmenený oproti stavu v čase vydania rozhodnutia Obvodného úradu v Stropkove. Všetky skutočnosti z ktorých preskúmavané rozhodnutia vychádzali boli zjavné už v čase vydania rozhodnutia Obvodného úradu v Stropkove, kedy bol ako štát dovozu predmetného vozidla uvedené Poľsko, pričom na kontrole originality bol predložený doklad z USA, t. j. tretieho štátu a nie z členského štátu EÚ. 38. Ohľadom námietky o nedodržaní lehôt na vydanie rozhodnutia v zmysle § 49 Správneho poriadku žalovaný uviedol, že nedodržanie lehôt nebolo zavinené Okresným úradom Prešov (prvostupňový správny orgán), ale najmä samotnou nečinnosťou žalobkyne a na základe objektívnych prekážok pri doručovaní listín p. P. M.. Žalovaný zároveň poukázal na to, že predmetné lehoty sú lehotami poriadkovými a ich nedodržanie samé o sebe nemohlo mať vplyv na zákonnosť preskúmavaných rozhodnutí a preskúmavaný skutkový stav sa nijakým spôsobom nezmenil. 39. Žalovaný uviedol, že ust. § 65 ods. 2 Správneho poriadku neznamená, že práva nadobudnuté dobromyseľne vôbec nemôžu byť dotknuté a v prípade, ak sa žalobkyňa domnievala, že jej bola napadnutým rozhodnutím spôsobená škoda, môže si ju uplatniť u toho kto ju zavinil. Napadnuté rozhodnutie neznamená, že by predmetné vozidlo žalobkyňa nemohla prevádzkovať v cestnej premávke za predpokladu, že požiada v novom konaní miestne príslušný okresný úrad o schválenie jednotlivo dovezeného vozidla z tretieho štátu a predloží predpísané prílohy v zmysle § 16b zákona č. 725/2004 Z. z. 40. Záverom žalovaný poukázal na skutočnosť, že predmetné vozidlo prechádzalo z vlastníctva žalobkyne na p. P. M. a opätovne na žalobkyňu, čo sa javilo ako špekulatívne a to aj z ohľadom na dohodnutú kúpnu cenu (100 €) vozidla zn. Subaru, rok výroby 2010, s vysokým stupňom výbavy. 41. Pribratý účastník konania - P. M. sa k žalobe nijako nevyjadril. Posúdenie skutkových tvrdení a právnej argumentácie. 42. Krajský súd v Bratislave ako správny súd vecne a miestne príslušný na konanie vo veci (§ 10, § 11 ods. 1 SSP) preskúmal napadnuté rozhodnutie v rozsahu dôvodov uvedených v žalobe, ako aj konanie, ktoré mu predchádzalo bez nariadenia pojednávania konanom v súlade s § 107 ods. 2 SSP a dospel k záveru, že napadnuté rozhodnutie žalovaného bolo vydané v súlade so zákonom a žalobné námietky neodôvodňujú jeho zrušenie. 43. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 44. Podľa § 6 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 45. Podľa § 177 ods. 1 SSP správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 46. Podľa § 65 ods. 1 Správneho poriadku v znení účinnom v čase vydania napadnutého rozhodnutia Rozhodnutie, ktoré je právoplatné, môže z vlastného alebo iného podnetu preskúmať správny orgán najbližšie vyššieho stupňa nadriadený správnemu orgánu, ktorý toto rozhodnutie vydal (§ 58 <..), ak ide o rozhodnutie ústredného orgánu štátnej správy, jeho vedúci na základe návrhu ním ustavenej osobitnej komisie (§ 61 ods. 2 <.). 47. Podľa § 65 ods. 2 Správneho poriadku v znení účinnom v čase vydania napadnutého rozhodnutia správny orgán príslušný na preskúmanie rozhodnutia ho zruší alebo zmení, ak bolo vydané v rozpore so zákonom, všeobecne záväzným právnym predpisom alebo všeobecne záväzným nariadením. Pri zrušení alebo zmene rozhodnutia dbá na to, aby práva nadobudnuté dobromyseľne boli čo najmenej dotknuté. 48. Podľa § 65 ods. 3 Správneho poriadku v znení účinnom v čase vydania napadnutého rozhodnutia pri preskúmavaní rozhodnutia vychádza správny orgán z právneho stavu a skutkových okolností v čase vydania rozhodnutia. Nemôže preto zrušiť alebo zmeniť rozhodnutie, ak sa po jeho vydaní dodatočne zmenili rozhodujúce skutkové okolnosti, z ktorých pôvodné rozhodnutie vychádzalo. 49. Podľa § 68 ods. 1 Správneho poriadku v znení účinnom v čase vydania napadnutého rozhodnutia správny orgán nemôže mimo odvolacieho konania rozhodnutie zrušiť alebo zmeniť po uplynutí troch rokov od právoplatnosti napadnutého rozhodnutia. 50. Podľa § 68 ods. 2 Správneho poriadku v znení účinnom v čase vydania napadnutého rozhodnutia proti rozhodnutiu, ktorým sa zrušuje alebo mení rozhodnutie mimo odvolacieho konania, sa možno odvolať (podať rozklad). Ak správny orgán oznámil, že začal preskúmavať rozhodnutie mimo odvolacieho konania, na preskúmanie a na rozhodnutie o odvolaní sa nevzťahuje lehota podľa odseku 1. 51. Predmetom súdneho prieskumu bolo posúdenie zákonnosti postupu ako aj napadnutého rozhodnutia žalovaného v rozsahu žalobných námietok. 52. Úlohou súdu v rámci preskúmania zákonnosti rozhodnutia a postupu správnych orgánov podľa SSP je posudzovať, či správny orgán vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie správneho orgánu bolo vydané v súlade s hmotnoprávnymi ako aj s procesnoprávnymi predpismi. Zákonnosť rozhodnutia správneho orgánu je podmienená zákonnosťou postupu správneho orgánu predchádzajúcemu vydaniu napadnutého rozhodnutia. V rámci súdneho prieskumu súd skúma aj procesné pochybenia správneho orgánu namietané v žalobe z hľadiska toho, či takéto namietané procesné pochybenie správneho orgánu je takou vadou konania pred správnym orgánom, ktorá mohla mať vplyv na zákonnosť napadnutého rozhodnutia. Súd preskúmava aj zákonnosť postupu správneho orgánu, ktorým sa vo všeobecnosti rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia, ktoré musí mať zákonom predpísané náležitosti, ak sa na takéto konanie vzťahuje zákon o správnom konaní. Každé rozhodnutie správneho orgánu musí spĺňať všetky zákonom naň kladené formálne náležitosti, t. j. musí byť vydané v písomnej forme, vecne príslušným správnym orgánom. Musí vychádza zo spoľahlivo zisteného stavu veci a musí obsahovať náležitosti určené právnymi predpismi na prejednávanú vec sa vzťahujúcimi. 53. Osoby dotknuté rozhodnutím správneho orgánu majú právo na také odôvodnenie rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom konania. Absenciu dôvodov v rozhodnutí, na základe ktorých orgán verejnej moci vo veci rozhodol, je treba považovať za prejav arbitrárnosti, znamenajúci porušenie ústavou garantovaného základného práva, majúci za následok nepreskúmateľnosť takéhoto rozhodnutia. 54. Správny súd z obsahu pripojeného administratívneho spisu žalovaného obsahujúceho aj spis bývalého Obvodného úradu v Stropkove číslo spisu 7/2012/00678 týkajúceho sa uznania schválenia JDV z členského štátu, t. j. zo štátu EÚ (vozidla Subaru Outback AWD) na základe žiadosti pribratého účastníka P. M. a vlastníka tohto vozidla - žalobkyne zistil, že OÚ v Stropkove pri vydaní jeho rozhodnutia č. 7/2012/00678-002 zo dňa 04.05.2012 o uznaní schválenia jednotlivo dovezeného vozidla (Subaru Outback AWD) namiesto posúdenia veci v zmysle § 16b zákona č. 725/2004 Z. z. posúdil žiadosť žiadateľa podľa § 16a zákona č. 725/2004 Z. z. ako keby posudzoval dovoz vozidla z krajiny EÚ a pritom išlo o vozidlo dovezené z tretej krajiny - USA, Severná Karolína. 55. Vzhľadom na skutočnosti uvádzané v rozhodnutí, ktoré bolo predmetom mimo odvolacieho konania (rozhodnutie OÚ v Stropkove č. 7/2012/00678-002 zo dňa 04.05.2012) musí správny súd konštatovať, že v danom prípade jednoznačne obe preskúmavané rozhodnutia vychádzali zo skutkového stavu, ktorý bol ustálený a zistený v pôvodnom konaní pred OÚ v Stropkove a v priebehu mimo odvolacieho konania nedošlo k žiadnej jeho zmene. Z dokladov predložených žiadateľom P. M. o uznanie JDV OÚ v Stropkove bezpochyby vyplývalo, že dotknuté motorové vozidlo Subaru Outback AWD bolo pôvodne na územie Slovenska dovezené nie z iného štátu EÚ (Poľsko) ako sa uvádzalo v rozhodnutí OÚ v Stropkove č. 7/2012/00678-002, ale i tretieho štátu (USA- Severná Karolína). Potom uznanie schválenia JDV takéhoto motorového vozidla (z tretieho štátu) sa spravuje zákonom č. 725/2004 Z. z., kedy sa vyžaduje splnenie zákonných podmienok stanovených v § 16b ods. 7 - 12 tohto zákona a nie je možné aby správny orgán pri svojom rozhodovaní o žiadosti o uznanie schválenia takéhoto vozidla postupoval v zmysle ust. § 16a zákona č. 725/2004 Z. z., tak ako to bolo v konaní OÚ v Stropkove číslo spisu 7/2012/00678. Potom je treba vysloviť jednoznačný súhlas s vysloveným právnym názorom žalovaného a prvostupňového správneho orgánu - OÚ v Prešove o porušení zákona pri vydaní pôvodného rozhodnutia OÚ v Stropkove č. 7/2012/00678-002 zo dňa 04.05.2012, ktorý celkom zrejme rozhodol rozporne so zákonom č. 725/2004 Z. z., v zmysle ktorého vo veci konal a rozhodoval. Táto skutočnosť jednoznačne vyplýva zo skutkového stavu, ktorý existoval a bol takto zistený už v čase rozhodovania OÚ v Stropkove v roku 2012. 56. K námietke prekročenia prekluzívnej trojročnej lehoty, v ktorej bolo možné vydať preskúmavané rozhodnutia vydané v mimo odvolacom konaní vyplývajúcej z ust. § 68 ods. 1 Správneho poriadku musí správny súd poukázať na skutočnosť, že predmetné ustanovenie je potrebné vnímať v priamej spojitosti s naň nadväzujúcim ust. § 68 ods. 2 veta druhá Správneho poriadku v znení platnom v čase mimo odvolacieho konania, zo znenia ktorého celkom zrejme vyplýva, že v prípade, ak správny orgán začne preskúmavať v mimo odvolacom konaní určité rozhodnutie orgánu verejnej správy v lehote do troch rokov od nadobudnutia právoplatnosti tohto preskúmavaného rozhodnutia tak trojročná lehota ustanovená v § 68 ods. 1 Správneho poriadku, počas ktorej je možné rozhodnúť o zrušení alebo zmenení preskúmavaného rozhodnutia neplatí. 57. V danej veci z pripojeného administratívneho spisu je zrejmé, že upovedomenie prvostupňového orgánu verejnej správy - OÚ Prešov zo dňa 01.04.2015 o začatí mimo odvolacieho konania bolo žalobkyňou ako účastníčkou tohto správneho konania osobne prevzaté dňa 09.04.2015. Rozhodnutie OÚ v Stropkove, ktoré bolo predmetom mimo odvolacieho konania nadobudlo právoplatnosť dňa 04.05.2012 a prekluzívna trojročná lehota umožňujúca preskúmať v mimo odvolacom konaní toto rozhodnutie by uplynula až dňa 04.05.2015, kedy však už bolo mimo odvolacie konanie riadne začaté zo strany OÚ Prešov a tento mohol toto konanie viesť a vydať preskúmavané rozhodnutie a aj následne žalovaný napadnuté rozhodnutie. Tejto námietke preto nie je možné prisvedčiť. 58. Nedodržanie lehoty ustanovenej v § 49 Správneho poriadku na vydanie prvostupňového rozhodnutia OÚ Prešov podľa ustálenej judikatúry samo osebe nie je dôvodom na vyslovenie nezákonnosti preskúmavaných rozhodnutí. Jedná sa o poriadkovú lehotu, ktorej nedodržanie konajúcim orgánom verejnej správy nemá bez ďalšieho vplyv na zákonnosť takéhoto vydaného rozhodnutia orgánu verejnej správy. 59. Čo sa týka námietky o tom, že konajúci správny orgán má v zmysle § 65 ods. 2 Správneho poriadku dbať na to, aby dobromyseľne nadobudnuté práva boli dotknuté čo možno najmenej správny súd uvádza, že túto povinnosť nie je možné vykladať tak, že žiadne dobromyseľne nadobudnuté práva účastníkov správnych konaní v mimo odvolacom konaní nemôžu byť nijako dotknuté zrušujúcim, resp. zmeňujúcim v ich neprospech rozhodnutím orgánu verejnej správy. Správny súd je v predmetnej veci názoru, že nie je možné tolerovať a ponechať v platnosti celkom zjavne nezákonné rozhodnutie OÚ v Stropkove č. 7/2012/00678-002, kedy tento orgán verejnej správy v správnom konaní nesprávne právne posúdil riadne zistený (nezmenený) skutkový stav vyplývajúci z dokladov predložených žiadateľom - pribratým účastníkom P. M. o uznanie schválenia JDV a posudzoval žiadosť a vydal rozhodnutie akoby išlo o vozidlo dovezené z členského štátu (EÚ), čo však z dokladov predložených v konaní nevyplývalo a potom jeho rozhodnutie bolo nezákonné. Zároveň správny súd uvádza, že nič nebráni žalobkyni, resp. pôvodnému žiadateľovi P. M., aby predložili príslušnému orgánu verejnej správy všetky potrebné doklady k uznaniu schválenia JDV SUBARU OUTBACK v zmysle § 16b zákona č. 725/2004 Z. z. a potom nedôjde k porušeniu jej dobromyseľne nadobudnutých práv a toto vozidlo bude môcť legálne riadne používať. 60. Záverom musí správny súd uviesť, že v administratívnom konaní nezistil žiadne porušenia, ktoré by mohli mať vplyv na zákonnosť napadnutého rozhodnutia. Žalovaný vykonal riadne dokazovanie, v zodpovedajúcom rozsahu, náležite zistil skutkový stav veci. Napadnuté rozhodnutie obsahuje všetky zákonom požadované náležitosti a je v zodpovedajúcom rozsahu odôvodnené, pričom žalovaný sa v rozhodnutí vysporiadal so všetkými relevantnými námietkami uvedenými v odvolaní žalobkyne a zistený skutkový stav správne právne vyhodnotil. S poukazom na vyššie uvedené dôvody dospel súd k záveru, že napadnuté rozhodnutie žalovaného je vecne správne a preto žalobu ako nedôvodnú v súlade s § 190 SSP zamietol. 61. O nároku na právo na náhradu trov konania rozhodol súd podľa § 168 SSP a vo veci úspešnému žalovanému ich nepriznal, pretože mu žiadne dôvodne vynaložené trovy konania nevznikli, žiadne si ani neuplatnil a navyše ide o orgán štátnej správy. Taktiež správny súd nepriznal právo na náhradu trov konania pribratého účastníka v zmysle § 169 SSP, nakoľko tomuto žiadne trovy konania nevznikli. 62. Toto rozhodnutie senát Krajského súdu v Bratislave prijal pomerom hlasov 3 : 0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť. Kasačná sťažnosť musí byť podaná v lehote jedného mesiaca od doručenia rozhodnutia súdu. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 443 SSP). Kasačná sťažnosť sa podáva na krajskom súde, ktorý napadnuté rozhodnutie vydal. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa. V kasačnej sťažnosti sa musí okrem všeobecných náležitostí podania podľa § 57 SSP uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva a návrh výroku rozhodnutia (sťažnostný návrh).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:8016200089.6 (dáta aktuálne k 13. 11. 2026). Záväzné je znenie zverejnené súdom.




